ธปท.เชื่อการเมืองยังไม่กระทบการฟื้นตัวศก.
ธปท.ชี้ปัญหาการเมืองขณะนี้ยังไม่ใช่ปัจจัยสำคัญที่กระทบการฟื้นตัวทางเศรษฐกิจ
26 มี.ค. 2553

ธปท.ชี้ปัญหาการเมืองขณะนี้ยังไม่ใช่ปัจจัยสำคัญที่กระทบการฟื้นตัวทางเศรษฐกิจ
นายบัณฑิต นิจถาวร รองผู้ว่าการ ด้านเสถียรภาพนโยบายการเงิน ธนาคารแห่งประเทศไทย (ธปท.) เปิดเผยว่า ปัญหาทางการเมืองในขณะนี้ยังไม่มีผลกระทบต่อการฟื้นตัวของเศรษฐกิจ เห็นได้จากข้อมูลเศรษฐกิจในช่วงที่ผ่านมา ยังสะท้อนการฟื้นตัวได้ดีอย่างต่อเนื่อง ไม่ว่าจะเป็นในตลาดเงิน หรือในตลาดหุ้น ซึ่งดัชนีก็ยังปรับตัวเพิ่มขึ้น นักลงทุนยังเลือกที่จะเข้ามาลงทุนและราคายังเคลื่อนไหวตามศักยภาพของธุรกิจ ฉะนั้นยังไม่ถือว่าการเมืองเป็นปัจจัยหลักที่กดดันเศรษฐกิจ
อย่างไรก็ตาม ธปท.ยังต้องนำสถานการณ์ทางการเมือง มาประเมินผลกระทบต่อเศรษฐกิจร่วมกับการนำข้อมูลเศรษฐกิจในด้านต่าง ๆ มาพิจารณาการปรับขึ้นอัตราดอกเบี้ยนโยบายในการประชุมคณะกรรมการนโยบายการเงิน (กนง.) วันที่ 21 เม.ย. นี้อีกครั้ง
"ถึงแนวโน้มดอกเบี้ยจะเป็นขาขึ้น ความจำเป็นในการใช้ดอกเบี้ยต่ำน้อยลงอย่างชัดเจน แต่การปรับขึ้นดอกเบี้ยของแบงก์ชาติจะดูแลไม่ให้กระทบกับการฟื้นตัวของเศรษฐกิจ และให้ตลาดสามารถปรับตัวได้" นายบัณฑิตกล่าว